Rasmus Skylstad

**Rasmus Ingvald Berentson Skylstad** (født 11. juli 1893 i Hjørundfjord i Ørsta, død 17. oktober 1972 i Lausanne, Sveits) var en norsk diplomat, kjent blant annet for sitt arbeide for Folkeforbundet.

## Bakgrunn
Han var sønn av Berent Skylstad (1860–1948) og Berthe Skylstad (1865–1900). Slekten har sitt navn etter bygda Skylstad, som ligger ved Norangsfjorden på Sunnmøre.

## Karriere
I 1912 tok han eksamen ved Kristiania handelsgymnasium. Deretter arbeidet han seks år utenlands som kontorist.

Fra 1918 til 1921 var han sekretær ved konsulatet i Genova, etterfulgt av ett år som attaché ved legasjonen i Roma 1921. Han var ansatt ved legasjonen i Madrid i perioden 1921–1923, og ved legasjonen i Lisboa 1923–1924. Fra 1924 til 1927 jobbet han i Oslo som sekretær i Utenriksdepartementet, i perioden 1925–1928 privatsekretær for utenriksministeren, og i 1926 og 1927 sekretær for den norske utsending til Folkeforbundet sine møter. Han arbeidet ved legasjonen i London ett års tid, før han i 1931 var han tilbake i Oslo, som leder for kontoret som håndterte Folkeforbundet. Han fikk opprykk til byråsjef i 1934, og var deretter gjennom en treårsperiode sakkyndig rådgiver for og varamann (suppleant) til flere norske delegasjoner til Folkeforbundets møter. I 1937 fikk han permisjon fra UD for å tiltre som direktør i Folkeforbundets sekretariats minoritetsavdeling, som hadde sitt hovedkvarter i Genève. Etter den andre verdenskrigs utbrudd ble han også direktør for Folkeforbundets avdelinger for flyktninger, internasjonale byråer og intellektuelt samarbeid.

Imidlertid ba Trygve Lie ham om å komme over til London der den norske eksilregjeringen hadde tatt sete. Fra 1941 til 1945 var han ekspedisjonssjef i det norske Utenriksdepartementet i eksilperioden i London. Fra 1945 var han sendemann til Bern i tre år, og samtidig sjef for den norske delegasjonen til Folkeforbundet. Folkeforbundet var da under avvikling, ettersom man var i ferd med å etablere et nytt internasjonalt samarbeidsforum: De forente nasjoner.

Han ble i 1945 gift med den sveitsiske Hélène Marie Adèle de Blonay (1901–1994), som var datter av godseier, baron Sigismond Édouard de Blonay og Anne Marie Bodmer fra Lausanne.  Hennes bror Henri var ulønnet norsk konsul i Genève 1946–1947.

I 1946 ble Rasmus Skylstad tildelt St. Olavs Orden. I 1948 vendte han tilbake til Oslo for å tiltre stillingen som utenriksråd, og tjenestegjorde i denne stillingen inntil han i 1958 ble sendemann (ambassadør) til legasjonen i Paris. Dette embetet hadde han frem til han gikk av med pensjon i 1964. Han døde i 1972 i Lausanne. Han etterlot seg ingen barn.

## Utmerkelser
* St. Olavs Orden, kommandør med stjerne 1946
* Kong Haakon VIIs jubileumsmedalje 1905–1955, utdelt 1955
* Æreslegionen, storkors (fra Frankrike)
* Finlands Lejons orden
* Den islandske falkeorden
* Oranje-Nassau-ordenen fra Nederland
* Nordstjerneordenen fra Sverige
* Order of the British Empire fra England
* Al Merito fra Argentina
* Sydkorsordenen fra Brasil
* Keiser Menelik IIs orden fra Etiopia
* Kristusordenen fra Portugal
* Den hvite løves orden fra Tsjekkoslovakias 
* Italias kroneorden
* Karl IIIs orden fra Spania
* Eikekroneordenen fra Luxembourg

## Referanser